Skotse bergfietskampioen sterf skielikRab Wardell (Foto: Rab Wardell, Facebook) Die Skotse bergfietskampioen Rab Wardell (37) is Dinsdag – net twee dae nadat hy ŉ fietsrykampioenskap in Skotland gewen het – in sy slaap oorlede. BBC berig Wardell het Sondag die manstitel by die Skotse MTB XC-kampioenskap in Dumfries en Galloway verower. Die oorsaak van sy dood is nie bekend nie. Dié voormalige Statebondspele-fietsryer het Maandagaand op BBC Scotland se The Nine-program verskyn en beskryf hoe hy ondanks drie pap bande steeds die wedren gewen het. “Die wedren was ietwat van ŉ ramp, maar ek moet net aanhou doen wat ek doen,” het Wardell op die program gesê. “Steeds was ek vol vertroue dat ek die voorlopers kon inhaal en wen. Ek het my beste gelewer.” Wardell het ŉ nuwe rekordtyd opgestel vir die voltooiing van die West Highland Way-wedren in 2020. Wardell, wat in Glasgow gewoon het, ry bergfiets sedert hy ŉ tiener was. Sy oorwinning Sondag word beskryf as ŉ “vertoning van ongelooflike veerkragtigheid”. Die Scottish Cycling-organisasie het gesê dit is “verpletterend” om die dood van Wardell, ŉ voormalige lid van die organisasie, te bevestig. “Ons het tans baie min inligting, maar ons betuig ons innige medelye met die familie, vriende en almal in ons gemeenskap wat hom geken het,” het die organisasie op Twitter gesê.